У Вікіпедыі ёсць артыкулы пра іншых асоб з прозвішчам Пунтус.

**Юрый Пунтус** (нар. 8 кастрычніка 1960, в. Цівалі, зараз у межах Мінска) — савецкі і беларускі футбаліст (нападнік) і трэнер. У цяперашні час працуе галоўным трэнерам рагачоўскага «Макслайна».

Клубная кар’ера
---------------

Выхаванец мінскай СДЮШАР-5, выступаў за розныя клубы ў Чэмпіянаце БССР. Значных дасягненняў як ігрок не меў. У 1986 годзе гуляў за казахскі «Спартак» з Сяміпалацінска. На наступны год завяршыў кар’еру іграка з-за траўмы і перайшоў на трэнерскую працу.

Трэнерская кар’ера
------------------

У 1987 годзе пачаў кар’еру трэнера ў мінскім «Спутніку». Пазней узначальваў мінскі «Прамень». У 1993—1995 гадах працаваў у Расіі.

### БАТЭ

У 1996 годзе прыняў прапанову Анатоля Капскага і ўзначаліў адроджаны барысаўскі БАТЭ. 
За два гады вывеў клуб у Вышэйшую лігу, а ўжо ў 1999 годзе выйграў залатыя медалі.
За сем гадоў, пакуль Пунтус узначальваў БАТЭ ў вышэйшай лізе (1998—2004) барысаўчане ніводнага разу не засталіся без медалёў.

У 1999 годзе дадаткова стаў галоўным трэнерам моладзевай зборнай Беларусі. Вывеў яе ў фінальную частку моладзевага чэмпіянату Еўропы 2004.

### МТЗ-РІПА і нацыянальная зборная

У канцы 2004 года нечакана пакінуў БАТЭ і стаў галоўным трэнерам мінскага МТЗ-РІПА, які толькі што ледзь выратаваўся ад вылету. Але ўжо на наступны год мінчане разам з Пунтусам выйгралі Кубак Беларусі і бронзавыя медалі чэмпіянату.

У лютым 2006 года Пунтус быў прызначаны галоўным трэнерам нацыянальнай зборнай Беларусі, адначасова працягваў працаваць з МТЗ-РІПА. У канцы 2006 года пакінуў МТЗ-РІПА і сканцэнтраваўся на працы ў зборнай. Але асаблівых поспехаў з нацыянальнай камандай не меў і ў ліпені 2007 года, пакінуўшы зборную, вярнуўся ў МТЗ-РІПА. У 2008 годзе зноў выйграў Кубак і бронзавыя медалі.

### «Дынама» Брэст

У 2009 годзе перайшоў на месца галоўнага трэнера брэсцкага «Дынама». Праводзіў амаладжэнне брэсцкай каманды, запрасіў у Брэст такіх ігракоў, як Уча Гагаладзэ і Ігар Бурко, у той жа час па яго ініцыятыве ў верасні 2010 года родны клуб пакінуў Раман Васілюк. У сезонах 2009 і 2010 брэсцкая каманда займала пятае месца ў чэмпіянаце, а старт сезона 2011 быў правалены, і ў ліпені 2011 года Пунтус быў звольнены з брэсцкага клуба.

### «Смалявічы-СТІ»

Вельмі хутка Пунтус нечакана для ўсіх прыняў прапанову ўзначаліць смалявіцкі «Вігвам», які на той час замыкаў турнірную табліцу Другой лігі. Намерваўся вывесці клуб (які пазней атрымаў назву «Смалявічы-СТІ») ў Вышэйшую лігу, як некалі зрабіў з БАТЭ. У сезоне 2011 здолеў падняць «Смалявічы» у сярэдзіну турнірнай табліцы, а на наступны год клуб, які ўзмацніўся перспектыўнімі маладымі ігракамі, перамог у Другой лізе і выйшаў у Першую.

У сезоне 2013 «Смалявічы-СТІ» выступалі ў Першай лізе. Каманда працягвала выступаць маладымі ігракамі, толькі ўзмацнілася вопытным Алегам Страхановічам, які працаваў пад кіраўніцтвам Пунтуса ў БАТЭ і МТЗ-РІПА. Асаблівых поспехаў клуб са Смалявічаў не меў, чаргуючы перамогі з паражэннямі, і ў выніку апынуўся ў сярэдзіне турнірнай табліцы. У кастрычніку 2013 года, пасля разгромнага паражэння да светлагорскага «Хіміка» (1:6), Пунтус падаў у адстаўку з пасады галоўнага трэнера.

### «Славія»

У студзені 2014 года з’явілася інфармацыя аб тым, што Пунтус узначаліць мазырскую «Славію», якая страціла месца ў Вышэйшай лізе. Афіцыйна стаў галоўным трэнерам мазырскага клуба ў пачатку лютага. У Мазыры здолеў сабраць маладую каманду, у якой выступаў шэраг вопытных ігракоў (сярод якіх Алег Страхновіч), значную частку футбалістаў Пунтус запрасіў са свайго былога клуба — «Смалявічаў-СТІ». У выніку «Славія» за некалькі тураў да фінішу Першай лігі гарантавала сабе вяртанне ў элітны дывізіён.

Сезон 2015 «Славія», якая ў міжсезонні ўзмацнілася ў асноўным ігракамі з Першай лігі, пачала добра і апынулася ў сярэдзіне табліцы, але ў другой палове чэмпіянату стала цярпець паражэнні і стала блізкай да зоны вылету. Пасля хатняга паражэння ад «Слуцка» (1:6) у пачатку кастрычніка Пунтус заявіў пра жаданне пакінуць пасаду галоўнага трэнера, аднак кіраўніцтва клуба прапанавала трэнеру працягнуць працу з камандай. 8 лістапада Пунтус кіраваў «Славіяй» у матчы апошняга тура супраць гродзенскага «Нёмана» (1:3), тым самым стаў першым у гісторыі трэнерам, які правёў 400 матчаў у Вышэйшай лізе.

У снежні 2015 года стала вядома, што Пунтус застанецца галоўным трэнерам «Славіі» на наступны сезон. Пасля роўнага сезона 2016, у 2017 годзе каманда апынулася ў зоне вылету, у канцы сезона апусціўшыся на перадапошняе месца. Пасля паражэння ў 29-м туры ад наваполацкага «Нафтана» (1:2) Пунтус быў адхілены ад кіравання камандай, якую да апошняга тура рыхтаваў Міхаіл Марціновіч. У выніку «Славія» страціла месца ў Вышэйшай лізе, а Пунтус па заканчэнні кантракта ў лістападзе 2017 года пакінуў пасаду галоўнага трэнера мазыран.

### «Белшына»

У студзені 2019 года быў прызначаны галоўным трэнерам бабруйскай «Белшыны». Пад кіраўніцтвам Пунтуса бабруйскі клуб стаў адным з лідараў у Першай лізе, у сезоне 2019 каманда ўпэўнена ўтрымлівала другі радок, які забяспечваў выхад у Вышэйшую лігу. 

### «Тарпеда-БелАЗ»

У верасні 2019 года, пакінуўшы «Белшыну», перайшоў на пасаду галоўнага трэнера жодзінскага «Тарпеда-БелАЗ». У 2020 годзе прывёў жодзінцаў да першых у гісторыі каманды бронзавых медалёў чэмпіянату Беларусі. У сезоне 2021 каманда стала выступаць горш, знаходзілася ў сярэдзіне табліцы. У ліпені 2021 года пакінуў жодзінскі клуб.

### Апошнія гады

У маі 2022 года пасля адстаўкі Сяргея Кавальчука быў адным з прэтэндэнтаў на пасаду галоўнага трэнера брэсцкага «Дынама», аднак не ўзначаліў каманду. У чэрвені 2022 года было абвешчана, што Пунтус будзе кіраваць чэрвеньскім «Коласам» у матчах папярэдняга раўнда Кубка рэгіёнаў УЕФА. Разам з Пунтусам «Колас» атрымаў перамогі над камандамі з Азербайджана і Казахстана і выйшаў у асноўны раўнд, на турніры асноўнага раўнда ў Турцыі таксама кіраваў «Коласам», але там беларускі клуб не здолеў прайсці далей.

У ліпені 2022 года быў прызначаны галоўным трэнерам рагачоўскага «Макслайна». Пад кіраўніцтвам Пунтуса «Макслайн» заняў чацвёртае месца ў Першай лізе і пасля перамогі ў стыкавых матчах над дзяржынскім «Арсенал» атрымаў павышенне ў Вышэйшую лігу. Аднак, неўзабаве АБФФ адмовіла рагачоўскаму клубу ў праходжанні ліцэнзавання для ўдзелу ў Вышэйшай лізе, і ў снежні 2022 года Пунтус узначаліў наваполацкі «Нафтан». Аднак пачатак сезона 2023 для каманды атрымаўся няўдалым, і пасля серыі з пяці паражэнняў запар у маі 2023 года Пунтус пакінуў пасаду. У хуткім часе вярнуўся на месца галоўнага трэнера ў «Макслайн».

Трэнерскія дасягненні
---------------------

* Беларусь 01Чэмпіён Чэмпіён Беларусі (2): 1999, 2002
* Беларусь 02Сярэбраны прызёр Срэбраны прызёр чэмпіянату Беларусі (4): 1998, 2000, 2003, 2004
* Беларусь 03Бронзавы прызёр Бронзавы прызёр чэмпіянату Беларусі (4): 2001, 2005, 2008, 2020
* Беларусь Уладальнік Кубка Беларусі (2): 2005, 2008
* Беларусь Пераможца Другой лігі чэмпіянату Беларусі (2): 1996 (група А), 2012
* Беларусь Найлепшы футбольны трэнер Беларусі (5): 1999, 2000, 2002, 2003, 2004
* Беларусь Найлепшы трэнер чэмпіянату Беларусі: 2020

Зноскі
------

1. ↑  Юрий Пунтус: «Смолевичи» будут в высшей лиге
2. ↑  Юрий Пунтус уволился из "Смолевичей-СТИ" (дополнено)
3. ↑  Юрый Іосіфавіч Пунтус - наш галоўны трэнер! // Афіцыйны сайт ФК «Славія»
4. ↑  Директор «Славии»: «Отставка Пунтуса? Считаю, что свои ошибки нужно исправлять самим»
5. ↑  Футбол. Наставник "Славии" Юрий Пунтус стал первым тренером высшей лиги, проведшим 400 матчей
6. ↑  Пунтус продлил контракт со «Славией»
7. ↑  Юрий Пунтус покидает "Славию"
8. ↑  Юрий Пунтус возглавил "Белшину"
9. ↑  Юрий Пунтус возглавил "Торпедо-БелАЗ"
10. ↑  Официально: Зеневич возглавил "Торпедо-БелАЗ"
11. ↑  Кіраваць чэрвеньскім "Коласам" у матчах папярэдняга раўнду Кубка рэгіёнаў будзе Юрый Пунтус
12. ↑  Юрий Пунтус - новый главный тренер "Макслайна"
13. ↑  Юрий Пунтус - главный тренер "Нафтана" (руск.). *football.by* (26 снежня 2022). Праверана 27 снежня 2022.
14. ↑  Юрий Пунтус покинул пост главного тренера "Нафтана" (руск.). *football.by* (25 мая 2023). Праверана 30 мая 2023.
15. ↑  Юрий Пунтус вновь возглавил "Макслайн" (руск.). *football.by* (30 мая 2023). Праверана 30 мая 2023.

|  |  |
| --- | --- |
| ⚙️   Тэматычныя сайты | FootballDatabase.eu · FootballFacts.ru · Soccerway · Transfermarkt (трэнер) · worldfootball.net (ігрок) · Прэсбол |

| ⛭Галоўныя трэнеры  нацыянальнай зборнай Беларусі па футболе |
| --- |
| 
* Вяргеенка (1992—1994)
* Бароўскі (1994—1996)
* Вяргеенка (1997—1999)
* Бароўскі (1999—2000)
* Малафееў (2000—2002)
* Стральцоў (в. а.) (2002)
* Малафееў (2002—2003)
* Байдачны (2003—2005)
* Пунтус (2006—2007)
* Штангэ (2007—2011)
* Кандрацьеў (2011—2014)
* Зыгмантовіч (в. а.) (2014)
* Хацкевіч (2014—2016)
* Крывушэнка (2017—2019)
* Мархель (2019—2021)
* Кандрацьеў (2021)
* Радушка (в. а.) (2021)
* Кандрацьеў (2021—2023)
* Алос (2023 — ц.ч.)

 |

| ⛭Маладзёжная зборная Беларусі — Маладзёжны чэмпіянат Еўропы 2004 |
| --- |
| Сцяг Беларусі | 
* 1 Жаўноў (б)
* 2 Тарасенка
* 3 Молаш
* 4 Сашчэка
* 5 Бага (к)
* 6 Панкавец
* 7 Сучкоў
* 8 Карніленка
* 9 В. Глеб
* 10 А. Глеб
* 11 Калачоў
* 12 Ю. Цыгалка (б)
* 13 Сокал
* 14 Канцавы
* 15 Ражкоў
* 16 Шмігера
* 17 М. Цыгалка
* 18 Бяганскі
* 19 Кірэнкін
* 20 Кірыльчык
* 21 Шкабара
* 22 Логвінаў (б)
* трэнер: Юрый Пунтус

 |